
פרוטוקול מספר 37.20 מישיבת מועצת עיר שלא מן המניין
שהתקיימה ביום ה', כ"ג בניסן התשפ"ה, 19/6/2025 באמצעות הזום

 נוצר על ידי   [image: ]
1
דורית מוריה:	אני פותחת את ישיבת מועצת עיר שלא מן המניין, 37.20. בבקשה, ראש העיר.
סעיף 1 - עדכון ראש העיר
צביקה ברוט:	תודה רבה. אז אני רוצה לתת עדכון קצר, אני רק אבקש מכולם תישארו על השתק אחרת לא נוכל לנהל את זה. אנחנו, מה שאני מציע, כל מי שמבקש להתייחס, תכתבו בצ'אט לדורית והיא תיתן אחד אחד לפי הסדר. אנחנו נשתדל לעשות את זה קצר, כי הבטחנו שבטח בגלל שזה בזום זה לא יהיה ארוך, כי יותר קשה לדבר ככה. עדכון קצר, אחרי זה יש לנו אישור תב''ר והתייחסויות. אני רוצה להתחיל דווקא בסוף ולהגיד תודה לכל אחת ואחד מכם, כל מי שהציע עזרה, כל מי שעזר בפועל, כל מי שנמצא פה גם עם התושבים היקרים שלנו, באמת מאמץ ככה משותף של כולם. ותודה גדולה לכל אחת ואחד מכם. כמובן גם תודה ענקית לצוותי העירייה שמתוחים עד הקצה ובאמת עושים לילות כימים בעבודה פנומנלית שככה מוערכת באמת ברמה הגבוהה. עדכון, אנחנו למעשה עכשיו ביום החמישי, כבר מתקרבים בואכה חמישה ימים מהאירוע. האירוע עוד לא הסתיים, עוד לא הסתיימו הליכי החילוץ והזיהוי, של הנפגעים. כן יש לנו כרגע, עכשיו, בדקות האלה ממש, חילוץ של גופה נוספת, אני מקווה שכן נוכל להגיע למצב שעד מחר, אולי אפילו הלילה, יושלם הזיהוי, אם אכן יתברר שזו הנעדרת שעוד חסרה, ואז לצורך העניין אפשר יהיה להכריז על סיום האירוע בכל מה שקשור לחילוץ. אין לזה תקדים, אין לזה אח ורע שכמעט חמישה ימים מלאים אחרי אירוע פיקוד העורף עוד לא סיים את המלאכה בגלל שזה אתר ההרס הגדול ביותר של פגיעת טיל אי פעם, מבחינת היקף הנזק, אנחנו מדברים, הפרמטר, אנחנו מדברים מבחינת ההיקף על כבר 150 דונם, זה גם הולך ועולה כל הזמן כי רק היום גילו עוד בניינים. 109 בניינים סך הכל, כולל נזקים קטנים של תריסים וחלונות. אבל סך הכל 109 בניינים. יש לנו כרגע כ-20 בניינים שסומנו. המספר הזה יירד אחר כך, אבל כרגע סומנו כ-20 בניינים שצריכים הריסה מיידית וסך הכל זה אירוע שימשך פה עוד שבועות להריסה וחודשים עד לפתיחה מחודשת של האזור. אבל אנחנו ממחר בבוקר מסתערים על זה, אנחנו מחבקים את המשפחות, עובדים על כל מה שצריך מבחינת מתן מענה ותמיכה לתושבים המפונים, בבתי המלון או מי שפונה בעצם עצמאית, משדכים בינם לבין המדינה, כי מס רכוש הוא בעצם זה שנותן להם עכשיו את המענים, לשוכרים, לבעלי הדירות וכו'. זה קורה כמובן גם בערים אחרות, פשוט אצלנו ההיקף הוא אחר. וכמובן שממחר בבוקר, כמו שאמרנו בצורה מטאפורית, בעצם כבר התחלנו לעשות את זה, מסתערים על לשקם את האזור, לבנות אותו מחדש, הרבה יותר משמעותי, הרבה יותר חזק, הרבה יותר גבוה עם יותר תושבים ונעשה את זה יחד בצורה הכי טובה שיש. הדבר השני שכן חשוב לעדכן, אנחנו עדיין באמצע אירוע שצפויה בו עוד הסלמה נוספת לפני שהוא יסתיים ואנחנו לא יודעים אם זה יהיה עוד שבועות או יותר או פחות, לכן כרגע אנחנו כבר בכשירות מלאה לאירוע נוסף. הנחת העבודה, רק הבוקר הייתה לנו זירה נוספת של רסיס עם רש"ק, כלומר, לצורך העניין זה היה כאילו רסיס אבל זה בעצם, סוג של טיל קטן שיצא מהטיל המרכזי, לשמחתנו רק נפגעי חרדה ונזק למכוניות ולדירות. וצפויות עוד אזעקות, חד משמעיות, יהיו עוד, אנחנו מקווים שלא יהיו נפילות, אבל אנחנו צריכים להיערך לאפשרות שכן. לכן, כבר שלשום החזרנו את כולם, את כל המכלולים, למצב שבו הם צריכים להיערך מחר בבוקר לעוד אירוע כזה. אז אנחנו ערוכים לזה, אנחנו הכנו עתודות לזה, ובעיקר עכשיו אם אנחנו נעביר את הזירה אלינו כי הצבא בהנחה שבאמת יסתיים מלאכת זיהוי הגופות ביממה הקרובה ובשעות הקרובות הצבא יעזוב ויישארו פה רק אנשי פיקוד העורף שלנו, נוכל להתחיל לטפל בזירה בצורה אפקטיבית יותר. דבר נוסף, כמו שאמרתי, אנחנו מבחינתנו מסתכלים קדימה, לא רק מבחינת שיקום האזור, עוד לפני זה מבחינת ניהול המלחמה. האתגרים שיש עכשיו זה כמובן הסיפור האיראני וכל מה שסביבו, יש לנו גם אתגרים אחרים שקשורים לאוכלוסייה. אנחנו בקשר עם הרווחה, קטי בטח  מכירה חלק מזה, לגבי מתן מענה לבעלי צרכים מיוחדים, לאוכלוסיות בעלות מוגבלויות. אז כל המערכת הזו באמת מתוחה עד הקצה, זו גם הזדמנות להגיד מילה טובה לכולם, אני לא רוצה להסתבך עם אף אחד, כל האגפים וכל המנהלים, אבל הרווחה באמת צריך להגיד פה, גם עם הקושי הנפשי והיכולת שלהם להתמודד, הרבה יותר ממילה טובה. זהו, אנחנו ממשיכים קדימה, כל בעיות הפרט ככל שיש כאלה תפנו אלינו, אנחנו נותנים מענה וממשיכים להתנהל באותה הצורה. עד כאן מבחינת ההתייחסויות. עכשיו ברשותכם רגע, כדי שזה פשוט יהיה מסודר, אני רוצה לעבור לסוגיה של התב''ר ואחרי זה נעשה התייחסויות.
***גב' אנסטסיה סהר שבצ'וק ומר דוד פפיא מצטרפים לזום***
 סעיף 2 - אישור תב"ר חירום, שיקום וטיפול באתרי הרס ע"ס 60 מש"ח
צביקה ברוט:	התב''ר שאנחנו מביאים היום הוא למעשה תב''ר שאני אבקש מדורית תיכף להקריא את הצעת ההחלטה ואם צריך לפרט, יפרט הגזבר. הוא בעצם תב''ר שנועד לתת מענה עכשיו כתב''ר סל לכל שיקום האזור. סוגיות של אבטחת האתר, הגידור, פינוי הפסולת, וככל שיישאר בו, אם לא יישאר, אנחנו נגדיל אותו. אבל יישארו פה כמובן עודפים ויתחילו גם את התכנון בשלבים מאוחרים יותר, אנחנו עדיין לא שם, אנחנו עדיין לא בשלבי תכנון, אנחנו כרגע בעיקר בשלב של השבועות הקרובים של שיקום האזור, פינוי ההריסות, הסרת מסוכנות וכמובן כל מה שקשור לכל התחומים האלה. אז דורית בבקשה כרגע נשמח אם תציגי, סליחה, אם תקריא את הצעת ההחלטה ואז נשמע אם יש שאלות. אני רק מבקש כרגע, רק אם יש שאלות שנוגעות לתב''ר, אחרי ההצבעה נפתח להתייחסויות כלליות כמובן.
***מר פבל אסטחוב מצטרף לזום***
[bookmark: _Hlk201573280]דורית מוריה:	כמובן. אז אני מבקשת, הצעת החלטה:  לאשר את שיקום אתרי הרס מפגיעת טילים במלחמת "עם כלביא", 4685/938 כפי שאושר בישיבת ועדת כספים שהתקיימה היום. פה אחד?
ויקטור וולדושיק:	פה אחד.
רפי ברנז:	פה אחד.
דורית מוריה:	כולם? אוקיי. תודה רבה.
צביקה ברוט:	אוקיי, תודה רבה לכולם. עכשיו, דורית, מה שאני מציע, לפי כל מי שפנה בצ'ט או בצ'ט, רגע, שימי לב, חלק פנו בצ'ט של הזום וחלק פנו בוואטסאפ, אז תראי את כל אלה, כל מי שמבקש התייחסות, אני מציע שאת תנהלי את זה אחד אחד כדי שיהיה, פשוט שיהיה לפי הסדר ככה.
דורית מוריה:	אוקיי, אז ממני רק ביקשה קטי, בצ'ט אין אף לא ביקש התייחסות.
אירנה גנין:	גם אני, גם אירנה.
דורית מוריה:	אין שום בעיה, אז אחרי קטי ברשותך.
יהודה הרוש:	דורית סליחה, בהחלטה. דורית, שלומי כותב שהוא לא פה אחד והוא במיוט אז השתיקו אותו.
דורית מוריה:	לא, הוא יכול לפתוח, אנחנו פתחנו את זה להצבעה.
אירנה גנין:	שילחץ על הרמקול.
[bookmark: _Hlk201573296]מרדכי ברשישת:	דורית את צריכה בהצבעה גם להגיד שזה על סכום 60 מיליון שקל, מימון היטל השבחה.
דורית מוריה:	אין בעיה, אז אני מוסיפה, רק שנייה, שנייה רגע, שלומי תפתח את הרמקול בבקשה. אני רגע. מאיה תשחררי את המיוט. 
מאיה שניידר:	אני לא יכולה, זה ממנו, כתבתי לו שילחץ על הרמקול.
דורית מוריה:	שלומי, אתה שומע אותנו? אין בעיה אז אני עושה הצבעה. הצעת החלטה: לאשר את שיקום אתרי הרס מפגיעת טילים במלחמת "עם כלביא", 4685/938 על סכום 60 מיליון שקל, מימון היטל השבחה כפי שאושר בישיבת ועדת כספים שהתקיימה היום מי בעד?
רפי ברנז:	אני בעד.
יהודה הרוש:	אנחנו בעד.
(מדברים יחד)
דורית מוריה:	כל אחד שיכתוב לי בצ'ט, בואו נעשה ככה, הנה שלומי איתנו, שלומי אתה רוצה לשחרר את המיוט? שניה רגע, תשחרר את המיוט, שניה רגע. אני יודעת מה צריך לעשות, שניה רגע לאה מותק. שלומי, תשחרר את המיוט בבקשה. זה אצלך, לא אצלי.
מאיה שניידר:	אם אתה לא מצליח תצא ותיכנס, אני אכניס אותך שוב.
דורית מוריה:	לא שומעים אותך שלומי. תצא ותיכנס שוב, אנחנו ממתינים.
דוד פפיא:	אותי שומעים נכון?
דורית מוריה:	בהחלט, את כולם שומעים. יופי.
לאה בם:	דורית כדי שזה יהיה חוקי, כל אחד צריך להגיד בקולו.
שלומי לחיאני:	זהו, עכשיו שומעים?
דורית מוריה:	כן. אוקיי. שלומי, מה רצית להגיד בנוגע לתב"ר?
שלומי לחיאני:	מה שרציתי להגיד אנחנו לא יכולים לאשר 60 מיליון שקל ככה באוויר, צריכים להבין. רוצים שיהיה בנוי בצורה של קריטריונים על מה יוצא הכסף,
איך יוצא הכסף, לפי איזה חלוקה, רוצים שאנחנו גם נהיה חלק מהסיפור הזה שנבין בדיוק, רוצים שנקים איזה משהו שיהיה שייך לכולם, אם רוצים שותפות שלנו אנחנו צריכים שקיפות, אנחנו לא יכולים ככה לאשר 60 מיליון וזהו.
צביקה ברוט:	אז רגע, אז אני רק אגיד לך מבחינת משרד הפנים אין דבר כזה, אנחנו בשעת חירום, לכן אין שום דרך לעשות רשימה. התב"ר כתוב, אם קראת את החומר כתוב שם בדיוק על מה ייצאו הכספים.
שלומי לחיאני:	קראתי, שמעתי את מה שאתה אמרת.
צביקה ברוט:	לא, אבל יש פירוט יותר ממה שאמרתי.
דורית מוריה:	אני שלחתי בקבוצה את הפירוט המדויק, ככל שניתן.
צביקה ברוט:	נכון, יש שם פירוט מדויק. אנחנו במקביל הגשנו עכשיו בקשה לתקציב חירום של 100 מיליון שקל רק לימים הקרובים מהממשלה. ראשון לציון, אגב, הגישה את אותו סכום, רק על אתר הרס שהוא עשירית משלנו, ולכן אנחנו מעריכים שנצטרך הרבה יותר. אגף התקציבים באוצר ביקר פה אתמול, זה מתואם איתם. מנכ''ל משרד הפנים היה פה כמעט כל יום, זה מתואם איתו כמובן, והכל חד משמעית מול משרדי הממשלה, ככה עובדים פשוט באתרי הרס. אי אפשר במצב חירום עכשיו לעצור ולהגיד בואו נעשה רשימה, האם קבלן ההריסה ייקח ככה והגידור אחרת. לכן זה נקרא תב"ר סל כמו שבזמנו עשיתם בפארק הים ב-2010, משהו כזה.
שלומי לחיאני:	הבנתי, אפשר שאנחנו נהיה חלק מהעניין הזה שאנשים שבודקים, מסתכלים, חלק מהעניין, קובעים, הולכים, באים, איך זה ייצא, איך ייצא הכסף? מה הפרוצדורה של הוצאת הכסף מהתב''ר?
צביקה ברוט:	בדיוק כמו כל הוצאה אחרת.
שלומי לחיאני:	אז מה זה אומר? ועדת כספים כאילו?
צביקה ברוט:	לא, חכה. ועדת כספים כבר אישרה את התב''ר, יש תב''ר-
שלומי לחיאני:	לא, אני מדבר בתוך התב''ר, צביקה.
צביקה ברוט:	מה זאת אומרת? זה סעיף תקציבי לכל דבר.
דורית מוריה:	זה הזמנות עבודה-
צביקה ברוט:	רגע, חכו רגע. כמה אני חושב 2010 אושר  תב''ר של 150 מיליון שקל לפארק הים. אוקיי, צריך תשתיות, צריך זה, צריך זה. כל פעם שיש עכשיו מכרז הולכים לגזבר, ייעוץ משפטי, כרגיל, כאילו אין, הוצאת הכסף לא תהיה שונה משום הוצאה אחרת, אין פה שום הקלה.
שלומי לחיאני:	הבנתי, ומה המקור התקציבי של הכסף?
צביקה ברוט:	מהקרנות שלנו.
דורית מוריה:	השבחה.
צביקה ברוט:	השבחה, כאשר צריך לקחת בחשבון. חלק גדול מהכסף אנחנו כמובן נקבל חזרה אחר כך ממס רכוש. סתם דוגמה, פינוי ההריסות, אנחנו נתבע ממס רכוש והם כבר אמרו לנו שהם גם יחזירו לנו. רק כרגע אנחנו לא יכולים לחכות עכשיו למדינה שתיסגר על עצמה, אלא אנחנו חייבים-
שלומי לחיאני:	בסדר צביקה, אני מסכים, אנחנו מסכימים צביקה, אין בעיה.
דורית מוריה:	אז זה פה אחד או שאתם רוצים לעבור אחד אחד.
צביקה ברוט:	רגע, אבל ביקשה לאה שרק תהיה הקראה שמית, דורית, ולכן-
דורית מוריה:	אז אני מקריאה, בבקשה.
שלומי לחיאני:	אין צורך.
יהודה הרוש:	לא, זה חייב, שלומי, זה חייב.
אירנה גנין:	יותר טוב שמי שנגד אמר שהוא נגד. זה יותר קצר.
לאה בם:	זה לא ככה, כדי שזה יהיה חוקי, בגלל שזה בזום שכל אחד יגיד-
דורית מוריה:	חנה, חנה. אין בעיה.
שלומי לחיאני:	יש לך יועצת משפטית, תתייעצי איתה, חנה, איך עושים את זה?
עו"ד חנה כהן:	תעברו, דורית, תעברי במסך, כל אחד יצביע.
דורית מוריה:	לאה בם. בבקשה. לאה בם?
לאה בם:	בעד.
דורית מוריה:	דוד פפיא?
דוד פפיא:	בעד.
דורית מוריה:	אירנה?
אירנה גנין:	בעד.
דורית מוריה:	אילנה?
אילנה נג'ר:	בעד.
דורית מוריה:	שלומי?
שלומי לחיאני:	בעד.
דורית מוריה:	ויקטור?
ויקטור וולדשיק:	בעד.
דורית מוריה:	רפי ברנז?
רפאל ברנז:	בעד.
דורית מוריה:	אנסטסיה?
אנסטסיה סהר שבצוק: בעד.
דורית מוריה:	אלי יריב?
יהודה הרוש:	אלי, אתה בהשתק.
שלומי לחיאני:	לא נורא. הלאה.
דורית מוריה:	אלי בעד.
שלומי לחיאני:	תמשיכי, תמשיכי דורית.
דורית מוריה:	קטי פיאסצקי?
קטי פיאסצקי:	בעד.
דורית מוריה:	פבל?
פבל אסטחוב:	בעד.
אירנה גנין:	אהה אתה פה, לא ראיתי אותך.
דורית מוריה:	חקק?
אברהם חקק:	בעד.
דורית מוריה:	היזמי?
יוסי היזמי:	בעד.
דורית מוריה:	הרב פינטו?
שלמה פינטו חכם:	בעד.
דורית מוריה:	יש עוד, יהודה הרוש?
יהודה הרוש:	בעד, חשבתי ששכחת אותי.
דורית מוריה:	ממש לא.
שלומי לחיאני:	הוא אמר הראשון.
דורית מוריה:	ששון אליהו?
ששון אליהו:	בעד.
דורית מוריה:	יש עוד מישהו שלא הקראתי בשמו? אפרים מזרחי?
אפרים מזרחי:	בעד.
דורית מוריה:	טל אסייג?
טל אסייג:	בעד.
דורית מוריה:	ורד דנינו?
ורד דנינו:	בעד.
יהודה הרוש:	צביקה ברוט.
דורית מוריה:	ראש העיר, בוודאי.
צביקה ברוט:	בעד.
תב"ר חדש

ביום 14.6.2025 נפגע מתחם של כ- 150 דונם בבת ים כתוצאה מפגיעה ישירה של טיל אירני.
במתחם כלולים  מאות בנייני מגורים, שטחים ציבוריים ושטחי מסחר.
גבולות המתחם שנפגע- ממערב שדרות העצמאות, מצפון שכונת עמידר, מדרום רחוב בית וגן והמשכו, ממזרח רחוב בריגדה והמשכו. המתחם כולל את רחובות ירושלים, דניאל, בן יוסף, רוטשילד, הגדוד העברי, קורצ'אק, טרומפלדור, הרב הרצוג, השלושה, ויצמן, נגבה, משה כהן, ועוד
במתחם נפגעו למעלה מ- 100 מבנים ברמות נזק שונות ומטלטלין רבים, מרמת פגיעה שולית שאין בה סכנה לציבור ועד לפגיעות מבנים באופן שיציבותם מסכנת את הציבור וחלקם מתוכננים להריסה.
לצורך שיקום המתחם העירייה מתכננת לבצע פעולות מגוונות בתאום עם משרד הפנים, מס רכוש ומשרד האוצר.
התב"ר כולל את הנושאים הבאים:
1) ניקוי של אתר ההרס  ופינוי הריסות.
2) הריסה של המבנים שאינם ברי שיקום. ההריסה כוללת העסקת יועצים שונים, תאום מול גופי התשתית השונים, קבלני הריסה, פינוי לאתר מורשה, תשלום  דמי הטמנה.
ככל הנוגע למבנים שאינם מיועדים להריסה וקיימת מגבלה הנדסית מקומית במבנה יבוצעו עבודות תכנון וחיזוק של המבנים.
3) שמירה באתר ההרס  24\7 למניעת ביזה מדירות קיימות וכן למנוע מתושבים לגשת למבנים המסוכנים.
4) הסברה ויועצים,
5) הכנת תב"ע למתחם, לרבות אדריכלים, יועצים, במגוון תחומים,.
6) הקמת  מנהלת לקידום שיקום האתר והקשר עם מס רכוש ומשרדי הממשלה רלוונטיים ועם התושבים, לניהול הפרוייקט.
7) שיקום המרחב הציבורי שנפגע-כבישים, מדרכות, רמזורים, גינות, ריהוט רחוב וכו' ומבנים ציבוריים.
פעולות ההריסה וחיזוק המבנים יתואמו מראש בין העירייה ליחידת מס רכוש ו/או משרדי הממשלה. העירייה תפעל לקבלת הרשאות תקציביות מאת מס רכוש ו/או משרדי ממשלה אחרים, בכל הנושאים המצויים תחת אחריותם הישירה.

	



הצבעה: 20 פ"א
פ"א: צביקה ברוט, יהודה הרוש, ששון אליהו, אנסטסיה סהר שבצוק, טל אסייג, ורד דנינו, דוד פפיא, אלי יריב, לאה בם, יוסי היזמי, רפאל ברנז, שלמה פינטו חכם, אברהם חקק, קטי פיאסצקי, שלומי לחיאני, אילנה נג'ר, אפרים מזרחי, אירנה גנין, ויקטור וולדשיק, פבל אסטחוב.
דורית מוריה:	יופי, תודה רבה. אלי יריב. קודם קטי רצתה להתייחס.
שלומי לחיאני:	דורית, גם אני רציתי ורשמתי לך בקבוצה.
דורית מוריה:	אני רואה, אבל אני מקריאה לפי הסדר. קטי, אלי יריב. ושלומי לחיאני.
קטי פיאסצקי:	אני רוצה להצטרף, לא נעשה את זה ארוך, כי אנחנו לא יודעים מה צופה לנו השעה הקרובה, וצריך כאן באמת לשחרר את כולם. אני רוצה להצטרף לשבחים של גם של הנהלת העיר וגם של צוותי הרווחה. אני פגשתי אותם בארבע וחצי לפנות בוקר במרכז המשפחות בנחשונים. ואלה היו באמת מלאכים שאני באמת, אני לא יודעת איך הם עושים את העבודה הזו וחשוב לי מאוד שתדעו, שמנהל הרווחה שלנו קיבל כאן מחמאות גם מכלי תקשורת שדיברו איתי, גם מהתושבים. מקולגות שלנו, חברי מועצה וסגנים ברשויות אחרות, שהבשורה על מה שעשינו כאן, הגיעה באמת, עשתה הרבה הדים בארץ. אז חשוב לי באמת להגיד ולהרים להם, דבר מדהים. קצת עדכון רגע מהצד שלי, כי התעסקתי באמת בפינויים, יש לנו עוד שאריות של פינויים, אנחנו על זה. באמת פינינו הרבה מאוד אנשים למלונות. ומנסים איכשהו לעזור להם לחזור לשגרה. אני כן רוצה להגיד, דיבר מקודם ראש העיר על עניין בעלי המוגבלויות וכאלה שאין להם מחסה והם לא מסוגלים להגיע בפרק הזמן שצריך למרחב מוגן או למקלט ציבורי. הנגשנו היום בבוקר את המקלט בבית ספר משה שרת. זה מקלט מאוד מאוד גדול, מרווח, ממוזג, מאוד מזמין ומכיל. אנחנו עדיין לא יצאנו בהודעה רשמית, כי יש לנו שם עוד כמה השלמות, ועוד כמה דברים, ואני לא באמת יודעת מה הצורך. אני קיבלתי כמה פניות כאלה. אבל אם אתם יודעים שיש, מגיעות אליכם פניות כאלה, של אנשים שאין להם מרחב מוגן והם מתקשים להגיע למרחב המוגן או שבבניין שלהם  אין מרחב ציבורי. אתם יותר ממוזמנים להפנות אותם לשם. ככל הידוע לי, אנחנו הראשונים בארץ שעושים דבר כזה באופן מוכוון אוכלוסייה מסוימת. לכולכם יש את הטלפון שלי, אם צצות עוד בעיות פרטניות. זה מה שאני עושה כל היום. בבקשה אל תהססו להפעיל אותי. ויש לי כאן גם, אברהם חקק כבר הרמתי לך ברשתות החברתיות, אבל גם פה, שותף מדהים שבאמת כל דבר שאני פונה הוא עוזר לי מכל הלב, יחד עם הקהילה אז באמת ממש ממש תודה ולכולם, ראיתי את רובכם במהלך הימים האחרונים, ותודה רבה לכולם. באמת אלה הימים הכי קשים, אני חושבת שחוויתי בחיי. זה כבוד עבורי להיות לצידכם ולצד הצוותים המקצועיים בעירייה אז ממש תודה. זהו, תודה.
***מר ויקטור טל מצטרף לזום***
דורית מוריה:	תודה רבה קטי. אלי יריב, בבקשה.
אלי יריב:	טוב, אני רוצה לנצל את ההזדמנות ובאמת להגיד תודה ענקית לעובדי עיריית בת ים. הם פשוט תקתקו עבודה, חברים, אין לכם מושג באיזו רמה. יש לנו היום 1,300 מפונים בבתי מלון. אני ביקרתי בבתי מלון היום, התושבים מרוצים מהשירות שהם מקבלים, יש להם שאלות, יש להם טענות כאלה ואחרות, לרכוש שיש להם, אבל הם מאוד מרוצים ממה, איך שהעירייה פועלת. אני רק אתן דוגמה לשם המחשה שהייתי במרכז המשפחות תפסה אותי עולה חדשה, שלוש שנים בארץ, היא אומרת לי, אלי, מה שאתם עושים פה, הצוותים שלכם, במדינה שלי אף אחד לא היה מסתכל עלינו. וזה אומר הכל. אני רק יכול להוסיף על מה שקטי אמרה. עובדי השפ"ח, העובדים הסוציאליים, נמצאים במלונות, נותנים שירות לכל מי שמגיע. יש לנו מלון בין 100 משפחות ל-200 משפחות, הם מקבלים שם שירות מעולה, מטפלים בהם, יש להם הרבה בעיות, זה לא פשוט כל המעבר הזה. מעבר לכך, הפיקוח העירוני השיטור העירוני-
יהודה הרוש:	שפ"ע, שפ"ע, שעובד כמו-
אלי יריב:	התשתיות, שפ"ע.
דורית מוריה:	החברה לתפוס, אלי.
אלי יריב:	החברה לתפוס עם כל האחסנה, השליחה למלונות. כל השירות שעובדי התפו"ס נמצאים בכל מלון ומלון, יש לנו לא בן אדם אחד, יש לנו צוות שלם של עובדים שלנו, של התפו"ס, שמשרתים שם את התושבים שלנו. אני מעריך שהבעיות שיצוצו, עם הזמן, כן? כשיצטרכו להתפנות מהמלונות ולאן הם מתפנים ואיך זה יהיה. אבל המילה, אני אומר, צריכים להגיד מילה, תודה לצוותי העירייה, תודה ענקית. אני אומר לכם, אני, אני באמת הייתי מופתע, סך הכל תמיד יש לנו ביקורת על עובדי עירייה, עובדי העירייה פה עשו, תקתקו עבודה והם עושים את זה עד רגע זה, ממשיכים ועובדים. ולא רואים שעה אחת של שינה. תודה רבה. תודה רבה.
(מדברים יחד)
דורית מוריה:	שלומי לחיאני.
שלומי לחיאני:	ערב טוב לכולם, אני משתתף בחיזוקים ובפירגונים לעובדי העירייה, לחברי החברה, לכל המחלקות. צודק יהודה, אני ראיתי את האנשים של השפ"ע מתרוצצים כל היום, כל הכבוד, יישר כוח גדול ושימשיכו ככה. לדעתי אנחנו רק בהתחלת העניין ואני הייתי רוצה להעלות שלושה עניינים קטנים. הראשון, אנחנו חייבים לעשות שינוי קונספציה בכל מה שקשור לתכנון. בתור מי שהיה חבר בוועדה ראיתי אותנו דוחים בפרויקטים על 10 דירות או אם זה מכפיל 3 או אם זה 3.2 או אם זה 2.9 ופה אנחנו צריכים להבין שאנחנו מתעסקים בחיי אדם. ובכל מקום שהיה ממ''ד, האנשים ניצלו, ובכל מקום שלא היה ממ''ד, האנשים נפגעו, למעט אותו מקום קטן בפתח תקווה. יש לנו תוכנית שעומדת כרגע על הפרק, והיא ממש ממש בעייתית. זו תוכנית שלא תאפשר לנו לחדש את בת ים, ואני חושב שאנחנו צריכים לעשות מחשבה שנייה, ואני אשמח להתגייס, דיברתי על זה גם עם צביקה, ולהסביר בדיוק איך אני חושב שצריך לעשות את זה. נקודה שנייה. אני הצעתי לצביקה להיות פרויקטור של כל המתחם הזה שנפגע, לקחת את ה-120 או 150 דונם, כמובן הכל בהתנדבות, ולהרים את זה ולבנות שם מהלך שאנשים בתוך חצי שנה יוכלו, חצי שנה, מקסימום שנה, יתחילו להיכנס ללופ של הריסה ובנייה. ויותר מזה, העלויות שלנו כרשות ילכו לכיוון של היזמים שלא יהיה לנו עלויות. אני הצעתי עצמי כפרויקטור אני אומר את זה אני יכול לתאם בין כל הגורמים פה בין רשות לבין ממשלה לבין המשרדים וזה משהו שאני אעשה אותו בשמחה. נקודה אחרונה, ובעיניי באמת, באמת הכי חשובה במגרש הזה. הסיפור לא רק שהוא לא נגמר, בעיניי הוא לא התחיל אפילו. הסיפור האמיתי זה כמו שאלי יריב נגע, זה יום אחד אחרי, ואני הייתי שמח, מאוד מאוד שמח, שאנחנו נסתכל שעה אחת קדימה. גמרנו את המלחמה עם איראן, טראמפ נכנס, טראמפ לא נכנס, הגיעו להסכם, אין לנו גרעין, יהיו לנו אלפי אנשים שהם מחוץ לבית, ואנחנו צריכים לייצר מציאות מהיום שיש להם פתרון. לא לחכות למשרד החוץ, לא לחכות למשרד, סליחה, למס רכוש, לא לחכות לאף אחד, אלא אך ורק אנחנו בעצמנו נמצא פתרון לאנשים שלנו. רוב הדירות שנפגעו שם זה דירות שנמצאות בשכירות, יהיה קל למצוא להם פתרונות דרך יזמים פרטיים. זהו. אני אשמח מאוד להתגייס, כל מה שצריך, אנחנו פה בשביל לעשות את זה. וזהו, שוב פעם ברכות והצלחות.
דורית מוריה:	תודה רבה שלומי. הרב פינטו בבקשה.
שלמה פינטו חכם:	חברים, שלום לכולם. באמת מצטרף לכל הברכות, כל האיחולים. אני משבת בבוקר כבר הייתי בכל האירועים שהיו באזורים שלנו, זה חלק מהתפקיד שלנו במילואים. אבל מעל הכול, באמת אני רוצה להגיד משהו, שצריך לזרוק את כל הפוליטיקה רגע הצידה. ולהגיד כל הכבוד גדול לראש העיר באמת שהוא, רואים שהוא מדיר שינה מעיניו וכל אירוע, כל הכבוד צביקה, באמת מכולם פה, זה לא פשוט, להיות עם זירת ההרס, אני בתוך פיקוד העורף אומר לכם שהפיקוד מדבר על זה שבשביל זה קם פיקוד העורף. בשביל זירה כמו בת ים קם פיקוד העורף ולראות את שפ"ע ולראות את המשטרה ואת כיתות הכוננות, כל הכבוד באמת, שאפו לכולם, כל מי שרוצה במקום שלו, באגף שלו, בדרך שלו, שאפו לכולם, זה מה שרציתי בסך הכול להגיד, כל הכבוד לכם, ושבעזרת השם לא תהיה לנו עבודה, שנהיה מובטלים בעניין הזה ונעסוק בצורכי ציבור אמיתיים ולא רק בחירום, גם בשגרה.
דורית מוריה:	אמן. תודה רבה. אירנה גנין. אירנה, לא שומעים אותך, תשחררי את הרמקול. תלחצי עליו.
אירנה גנין:	כן, אז קודם אני רוצה להגיד תודה רבה לכולם וחלק דברים שרציתי להגיד כבר אמר שלומי על הבנייה. ומה שאני רציתי רק להגיד, אני רציתי לבקש מראש העיר לתת לנו איש קשר, עם מי אנחנו יכולים לדבר אם יש פניות מאנשים בגלל שאני לא הצלחתי לקבל תשובות. אני מבינה שכולם עסוקים אבל אולי יהיה מישהו שהוא יכול באמת לתת תשובות, זה אחד. ושתיים, לדוגמה מקבצי דיור ברחוב בן גוריון 51, איפה גרים היום 70 מבוגרים ושם אי אפשר לסגור דלת במקלט. ואני אישית פניתי למוקד, אמרו לי שזה לא אנחנו, התקשרתי לעמותת ידידים, בא בחור נחמד אבל אמר שהוא לא יכול שם לתקן, אולי יש אפשרות לעזור להם, זו הבקשה שלי. תודה.
דורית מוריה:	ראש העיר, אתה רוצה לסכם?
צביקה ברוט:	כן. קודם כל לשאלה של אירנה, אני רק רוצה להגיד כמובן, אם יש נושאי קצה שאת לא מצליחה לקבל תשובות, חד משמעית תעבירי לנו.
דורית מוריה:	אני מוכנה-
אירנה גנין:	אני מבינה אתה עסוק, אני התקשרתי כמה פעמים גם-
דורית מוריה:	אירנה, כל חברי המועצה, כל מי שהיה צריך פנה אליי, אני העברתי את זה לכל מי שצריך אצלנו ברשות והם קיבלו תשובות.
אירנה גנין:	אין בעיה. אז את כתובת, הבנתי, זהו, תודה.
דורית מוריה:	לחברי מועצה, לא לתושבים, כן?
אירנה גנין:	ברור. ברור.
צביקה ברוט:	אני מתנצל. לא ראיתי שהמצלמה הייתה סגורה לכמה דקות כנראה. בכל מקרה, את תרכזי, דורית תרכז, נעביר פניות למי שצריך ברווחה או בכל דבר אחר, וכמובן שיהיו תשובות. אני רוצה רק להגיד ככה בסופו של שבוע מאוד דרמטי בתולדות העיר ובטח לכולנו, שאנחנו באמת נצטרך פה מעכשיו להתמודד עם טווח קצר, טווח ארוך וטווח קצר, כי אנחנו עדיין במלחמה, עוד יהיו לנו אזעקות חלילה חלילה, עלולות להיות גם נפילות, ולכן כרגע הטווח הקצר בעיקר יינתן הדגש על זה. זה לא משנה את העובדה שאנחנו עדיין צריכים להמשיך גם את שיקום האתר הזה ככל שיתאפשר, מבחינתי תוך שבועיים כבר לא יהיה פה כלום, יש  עוד בירוקרטיה של מס רכוש אז אנחנו לא יכולים כמובן להרוס לפני שהתושבים יסומן להם כל מה שמגיע להם, אבל המטרה היא להרוס כמה שיותר מהר כדי שקודם כל לא תהיה פה שכונת רפאים, אלא מה שצריך להרס ייהרס, במקומו נשים דשא, גינה וכל מה שצריך ואז להתחיל להסתכל כמו שאמרתי באמת על היום שאחר מבחינת תכנון ובנייה. הדבר השני הוא, זו גם הנחיה שנתתי השבוע למנהלים. אנחנו עדיין מנהלים עיר, מלחמה, אבל העירייה עובדת. היא צריכה אומנם בעצימות נמוכה כמו מקומות עבודה בשירות הציבורי, אבל העובדים מגיעים ברובם. וחשוב מאוד גם אתם, כל אחד בתחומו, אם מגיעות פניות של תושבים, שלא להשאיר בצד את הדברים השוטפים, כי בסוף התושבים צריכים לקבל שירות בכל אחד מהדברים, החל מרישום בתי ספר, פינוי אשפה, רווחה, הנדסה וכל דבר אחר. לכן אנחנו מצד אחד 80-90 אחוז מהזמן בחירום, אבל צריך להקדיש את שאר הזמן כדי לנהל את שאר ענייני העירייה ולכן חשוב שלא נשכח גם לתת כל אחד מאיתנו מענים בתחומים האלה כל אחד בתחומו. שיהיה לנו שבת שלום ובשורות טובות ושוב תודה רבה לכולם.
דורית מוריה:	תודה רבה לך ראש העיר. 24/7.
צביקה ברוט:	תודה רבה לכולם.
דורית מוריה:	תודה רבה.

